SA se oudste atleet daag tieners uit by Spele | Maroela Media
SA se oudste atleet daag tieners uit by Spele
Dallas Oberholzer by die 2020 Olimpiese Spele. (Foto: Dallas Oberholzer)
"My ma is uiteindelik tevrede met my lewenskeuses," skerts die 46-jarige skaatsplankryer van Durban ná sy deelname aan dié Olimpiese item die afgelope week.
Dallas Oberholzer was vanjaar die oudste Suid-Afrikaanse atleet om aan die Spele in Tokio deel te neem en die naasoudste om die skaatsbaan vanjaar aan te durf.
"Gedurende al die jare op reis om te skaats, het ek nooit gedink ek sal 'n dude in 'n sweetpak wees wat my land verteenwoordig nie. Nou verteenwoordig ek die kontinent óók," het Oberholzer op sy Instagram-profiel geskryf, kort voor sy vertrek na Tokio in Japan.
Dit is die eerste keer dat skaatsplankry as 'n item by die Olimpiese Spele geklassifiseer is. Altesaam 80 mense het vanjaar aan dié item deelgeneem.
Hoewel Oberholzer nie 'n medalje kon verower nie – die meeste deelnemers was drie dekades jonger as hy – het hy 'n lewenslange droom bewaarheid.
Dallas Oberholzer se ma het hom by die lughawe, op pad na Tokio afgesien. (Foto: Instagram/Dallas Oberholzer)
In 'n onderhoud wat op die Olimpiese Spele se webblad geplaas is, sê Oberholzer hy het as tienjarige seun die eerste keer die "plank met wiele" opgetel. Hy het jare later sy besigheidstudie laat vaar sodat hy die wêreld kan deurkruis op soek na skaatsplankgeleenthede. "Ek het 'n kans gewaag, aangesien dit moeilik is om skaatsplankry as 'n amptelike sport te klassifiseer," het Oberholzer kort voor sy deelname gesê.
Dertig jaar later is hy nie spyt nie, al is dié stokperdjie nie besonder lonend nie. "Ek het nog nooit vir 'n sogenaamde 'regte werk' gesoek nie. Nou lyk dit of al my harde werk begin 'afbetaal'."
Oberholzer is ook die stigter van die niewinsgewende organisasie Indigo Youth Movement, wat poog om jongmense van arm gemeenskappe deur skaatsplankry op te hef.
"Skaatsplankry is seker een van die beste platforms, anders as taal, wat mense saambring. Dit hou kinders uit bendes en bevorder integrasie in die gemeenskap."
Dallas Oberholzer neem deel aan die 2020 Olimpiese Spele. (Foto: Instagram/ Dallas Oberholzer)
Deel van: Ander sport, SA-nuus, Wêreldnuus
Olimpiese Spele 2020
Fotos: Drie dood in ongeluk, bier geplunder
Covid-19-gevalle styg steeds in WK
Video: Sanger wil honger renosters voed
Spookagtige meesterstuk vir miljoene verkoop
Fitzpatrick kap ook na Bokke
Wow. Sy ma lyk meer soos sy dogter. Pragtige vrou.
Nooit, daai kan nie sy ma op die foto wees nie!!
Ek het in 1991 my 2-ling seuns, toe Menlyn toe geneem on Tony Hawk en Bob Linquest te sien.
Ja wragtig, jou ma lyk soos jou dogter.
Well done ou, jy kan trots wees en ek glo jou pragtige ma is ook! Ek wil weet wat is in haar gesigroom! :)